b'\n_START_ARTICLE_\nKeemiline s\xc3\xbcntees\n_START_PARAGRAPH_\nKeemiline s\xc3\xbcntees on vajaliku saaduse saamiseks kasutatav keemiline reaktsioon v\xc3\xb5i mitmete reaktsioonide jada koos vajalike keemiliste ja f\xc3\xbc\xc3\xbcsikaliste protseduuride rakendamisega. Enamasti on tegu keerukamate keemiliste \xc3\xbchendite saamisega lihtsamatest \xc3\xbchenditest._NEWLINE_Keemilise s\xc3\xbcnteesiga on seotud vastavate metoodikate, optimaalsete tingimuste, aparatuuri, anal\xc3\xbc\xc3\xbcsimeetodite, lahutusmeetodite, ohutustehnika ja vajadusel ka t\xc3\xb6\xc3\xb6stusliku tehnoloogia v\xc3\xa4ljat\xc3\xb6\xc3\xb6tamine._NEWLINE_Paljude \xc3\xbchendite s\xc3\xbcntees toimub mitmes etapis, see t\xc3\xa4hendab astmeliselt. S\xc3\xbcnteesi meetod peab olema usaldusv\xc3\xa4\xc3\xa4rne ja reprodutseeritav mitmetes erinevates laborites. S\xc3\xbcnteesi efektiivsust n\xc3\xa4itab saaduse saagis, mis on saadud saaduse hulk teoreetiliselt v\xc3\xb5imalikust. Saagist v\xc3\xa4hendavad v\xc3\xa4ltimatud k\xc3\xb5rvalreaktsioonid ja t\xc3\xb6\xc3\xb6tlemiskaod._NEWLINE_Eristatakse anorgaanilist, orgaanilist ja biokeemilist s\xc3\xbcnteesi. S\xc3\xbcnteesi eesm\xc3\xa4rgiks on p\xc3\xb5hiliselt kas looduslike \xc3\xbchendite (biomolekulide), ravimite toimeainete, olme- ja p\xc3\xb5llukemikaalide v\xc3\xb5i teoreetilist huvi pakkuvate \xc3\xbchendite saamine._NEWLINE_Keemiline s\xc3\xbcntees eeltoodud t\xc3\xa4henduses v\xc3\xb5ib olla seotud k\xc3\xb5ikv\xc3\xb5imalike reaktsioonit\xc3\xbc\xc3\xbcpidega: liitumisreaktsioonid, asendusreaktsioonid, kondensatsioonireaktsioonid, elimineerimisreaktsioonid, redoksreaktsioonid jt. Siiski, kitsamas m\xc3\xb5ttes kasutatakse m\xc3\xb5istet "s\xc3\xbcntees" s\xc3\xbcnteesireaktsiooni t\xc3\xa4henduses, mille all m\xc3\xb5eldakse keemiliste ainete \xc3\xbchinemist keerukama struktuuriga \xc3\xbchenditeks, need on \xc3\xbchinemis- ja liitumisreaktsioonid, s.h mitmekomponentsed._NEWLINE_Looduses toimuvaid orgaanilise aine s\xc3\xbcnteesiprotsesse nimetatakse kemos\xc3\xbcnteesiks, bios\xc3\xbcnteesiks ja fotos\xc3\xbcnteesiks.'